Pastoor vas ná hy glo 4-jarige verkrag | Netwerk24
Die nasionale rampfonds word amper geheel en al vir die Covid-19-pandemie ingespan en LP’s is bekommerd oor die landwye droogte.
Pastoor vas ná hy glo 4-jarige verkrag
Deur Maygene de Wee 06 Oktober 2019 19:00
Vyf maande nadat ’n pastoor in Moorreesburg in die Swartland glo ’n vierjarige meisie die eerste keer seksueel aangerand het, is hy uiteindelik verlede week in hegtenis geneem.
Die inhegtenisneming van die 49-jarige geestelike kom nadat hy die meisie glo ’n tweede keer verlede Woensdag verkrag en seksueel aangerand het.
Kapt. Frederick van Wyk, provinsiale polisiewoordvoerder, het die man se inhegtenisneming bevestig.
Hy het gesê die man sal Maandag in die landdroshof in Moorreesburg op aanklagte van verkragting en seksuele aanranding verskyn.
Die pastoor ken die kind se familie glo baie goed.
Venice Burgins van die Ukubavimba-stigting het Sondag gesê die meisie se familie het by hulle vir hulp kom vra nadat dit geblyk het dat die polisieondersoek na die eerste bewering van verkragting en seksuele aanranding sloer.
“Dit het net vir die familie gelyk asof die polisie nie die saak wil ondersoek nie. Asof hulle bang is vir die man en vir die mag wat hy in die dorp het.”
Hy is Donderdag, ’n dag ná die tweede beweerde voorval, in hegtenis geneem.
Daar was glo nog voorvalle waar ander kinders glo ook seksueel aangerand is, maar volgens Burgins is die kinders se ouers bang om sake teen die pastoor te maak.
Meer oor: Kinderverkragting | Pastoor
Man 2 keer lewenslank gevonnis ná meisie (11) verkrag is
Opsigter by skool vas wat glo 7-jarige herhaaldelik verkrag
Dros-saak: Media en publiek verbied terwyl kind getuig